Anne Grete Holmsgaard (SF), 2004-03-30:
I SF finder vi det positivt, at forhandlingerne om EU-traktaten er blevet genoptaget.
Vi har fra starten været meget stærke tilhængere af udvidelsen af det nuværende EU med de ti nye medlemslande, som det er blevet til indtil videre, og det er helt klart, at den udvidelse forudsætter, at vi får et nyt grundlag at arbejde på. Derfor er vi glade for, at den krise, det sammenbrud, der var under det italienske formandskab i december sidste år, nu ikke længere er en krise.
Dermed ikke sagt, at det lykkes, for meget kan gå galt undervejs.
Det er jo helt tydeligt, at de to spørgsmål, der i dag er på dagsordenen i forbindelse med den genoptagne forhandling, er spørgsmålet om en kommissær til hvert land og spørgsmålet om stemmereglerne.
Der vil jeg godt sige, at vi finder det meget vigtigt, at statsministeren slås, ikke sådan bare almindelig nævekamp, men slås som en løve, med hele sit hjerte for at få sikret, at der kommer en kommissær til hvert land.
Når vi synes, det er vigtigt, så er det ikke ud af sådan nogle smålige nationalistiske hensyn.
Det er, fordi det for os er vigtigt, at vi sikrer, at der er et ligeværdighedsprincip i EU, og det sikrer vi bl.a. ved, at hvert land har en kommissær med stemmeret.
Det er jo ikke mindst vigtigt, fordi det er Kommissionen, der har eneretten til at komme med initiativer, bortset fra de muligheder, som den kommende Solana - hvad han/hun end måtte hedde - får.
Det er meget vigtigt.
Den anden årsag til, at det er vigtigt, er, at det er vigtigt, at der i Kommissionen sidder kommissærer, der hver især har kendskab til det indre liv i hvert enkelt af de medlemslande, EU består af.
Et af argumenterne mod at få en kommissær fra hvert land er, at så stor en Kommission kan vi da slet ikke have, det vil være en Kommission på minimum 25 måske 30. Jeg mener faktisk ikke, det er noget særlig godt argument.
Der er faktisk en hel del regeringer, der har denne her størrelse, og det er jo ikke vanvittig meget i forhold til, at vi taler om en befolkningskoncentration på over 400 millioner mennesker.
Der er plads til, at alle kommissærer kan have deres eget ansvarsområde, og der er også mulighed for, hvad vi synes er ganske fornuftigt, at man laver nogle grupperinger, eller hvad man nu vil kalde det, af kommissærer, som med hvert deres ansvarsområde samtidig arbejder sammen om et bredere område.
Det er faktisk vigtigt i udviklingen af den fælles forståelse i EU.
For os er det vigtigt, at man betragter EU som et politisk projekt, et politisk projekt, hvor vi har forskellige holdninger, og hvor vi deler os efter holdninger.
Det første punkt er, at EU påtager sig et globalt ansvar, ikke isolerer sig, ikke bilder sig selv ind, at man skal være en magt, der kun tænker i økonomi, men netop en magt, der påtager sig et globalt ansvar for den særdeles truende udvikling i klimaet, for fattigdommen på globalt plan, for de mange krudttønder, der er på denne jord,
for utrolig mange problemer.
Der har vi muligheden for at fungere som et konstruktivt forbillede for resten af verden, og det er vigtigt, at vi helt ind i vores sjæl påtager os den opgave.
Vores andet punkt er et bæredygtigt EU.
Det er så uendelig vigtigt, at bæredygtighedsbegrebet ikke bare bliver et begreb, der er sådan et politisk korrekt begreb, som alle siger, fordi man næsten ikke kan være bekendt ikke at sige det, men bliver et begreb, som vi arbejder seriøst med. Det er ikke ligegyldigt, hvordan vi skaber flere arbejdspladser i EU.
Det er ikke ligegyldigt, hvad vi bruger vores forskningsmidler til.
Det er vigtigt, at vi helt konsekvent tænker, at der kommer generationer efter os, som også skal have et liv, der er godt, og langt de fleste af dem skulle gerne have et liv, der er bedre end det, de fleste mennesker på denne klode i dag har.
Det kan vi kun sikre, hvis vi påtager os at være ansvarlige for bæredygtighed.
Det tredje punkt for os er en demokratisering af EU.
Det giver vel sig selv, at det er uendelig vigtigt, for selvfølgelig vil EU i det lange løb ikke kunne overleve at blive et godt forbillede, medmindre det er en demokratisk organisation, som har sin folkelige opbakning og sin folkelige legitimitet. Så vil jeg gerne på vegne af SF fremsætte følgende:
Forslag til vedtagelse »Folketinget opfordrer regeringen til en aktiv forhandlingslinje med det formål at skabe et mere demokratisk, socialt og miljømæssigt ansvarligt EU. Folketinget lægger i denne sammenhæng vægt på, - at hvert medlemsland har en kommissær med stemmeret, - at få selskabsskat omfattet af flertalsafgørelser og - at få miljøafgifter omfattet af flertalsafgørelser.
Folketinget opfordrer regeringen til at modsætte sig forslag om at udvande værdierne i traktatudkastet.
Folketinget opfordrer regeringen til at arbejde for en dansk folkeafstemning, som udelukkende omfatter den nye forfatningstraktat, hvor de danske undtagelser er overført.
Folketinget kan i forlængelse heraf ikke støtte bestræbelserne på at revidere den retlige undtagelse.
Regeringen opfordres til løbende at orientere Folketinget og befolkningen om forhandlingsforløbet og andre landes positioner.«